Document ID: 32011R1360

TARYBOS REGLAMENTAS (ES) Nr. 1360/2011
2011 m. gruodžio 20 d.
kuriuo iš dalies keičiamas Reglamentas (ES) Nr. 204/2011 dėl ribojamųjų priemonių atsižvelgiant į padėtį Libijoje
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 215 straipsnį,
atsižvelgdama į 2011 m. gruodžio 20 d. Tarybos sprendimą 2011/867/BUSP, kuriuo iš dalies keičiamas Sprendimas 2011/137/BUSP dėl ribojamųjų priemonių atsižvelgiant į padėtį Libijoje (1),
atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
kadangi:
(1)
2011 m. kovo 2 d., atsižvelgdama į 2011 m. vasario 28 d. Tarybos sprendimą 2011/137/BUSP dėl ribojamųjų priemonių atsižvelgiant į padėtį Libijoje (2), Taryba priėmė Reglamentą (ES) Nr. 204/2011 dėl ribojamųjų priemonių atsižvelgiant į padėtį Libijoje (3). Reglamente (ES) Nr. 204/2011 visų pirma nurodyta įšaldyti Libijos centrinio banko ir Libijos arabų užsienio banko lėšas ir ekonominius išteklius;
(2)
remiantis JT ST rezoliucija 2009 (2011) ir atsižvelgiant į 2011 m. rugsėjo 22 d. Sprendimą 2011/625/BUSP, kuriuo iš dalies keičiamas Sprendimas 2011/137/BUSP (4), Reglamente (ES) Nr. 956/2011 visų pirma patikslinamas tam tikrų Libijos subjektų turto įšaldymas siekiant remti Libijos ekonomikos atsigavimą;
(3)
2011 m. gruodžio 16 d. pagal JT ST rezoliuciją 1970 (2011) įsteigtas Saugumo Tarybos komitetas nusprendė, kad priemonės, taikomos Libijos centriniam bankui ir Libijos arabų užsienio bankui, turėtų būti panaikintos. Todėl atsižvelgiant į Sprendimą 2011/867/BUSP Reglamentas (ES) Nr. 204/2011 turėtų būti iš dalies pakeistas;
(4)
šios priemonės patenka į Sutarties dėl Europos Sąjungos veikimo taikymo sritį, todėl visų pirma siekiant užtikrinti, kad ekonominės veiklos vykdytojai visose valstybėse narėse jas taikytų vienodai, joms įgyvendinti būtina imtis reguliavimo veiksmų Sąjungos lygiu;
(5)
siekiant užtikrinti, kad šiame reglamente numatytos priemonės būtų veiksmingos, šis reglamentas turi įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 204/2011 5 straipsnio 4 dalis pakeičiama taip:
„4. Visos 2011 m. rugsėjo 16 d. už Libijos ribų esančios lėšos ir ekonominiai ištekliai, kurie tą dieną priklauso, ar kuriuos valdo, turi arba kontroliuoja:
a)
Libijos investicijų agentūra (Libyan Investment Authority) ir
b)
Libijos Afrikos investicinis portfelis (Libyan Africa Investment Portfolio),
lieka įšaldyti.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. gruodžio 20 d.

Labels: 18
5